Luc Montagnier

Luc Montagnier (Chabris, Indre, Frantzia, 1932ko abuztuaren 18a - Neuilly-sur-Seine, 2022ko otsailaren 8a) mikrobiologo frantziarra izan zen, birologia arloan nabarmendu zena. Medikuntza ikasi zuen Poitiersen, eta hango irakasle izan zen 1955 urtetik aurrera. 1967an hasi zen birusekin lanean. 1972an Pasteur Institutuaren Onkologia Biraleko buru izendatu zuten, eta 1974an CNRSko (Frantziako Zientzia Ikerketarako Gunea) zuzendari bihurtu zen.

1983an HIESaren eragilea den GIB erretrobirusa aurkitu zuen. Honek 2008ko Medikuntzako Nobel Saria ekarri zion. Ondoren zenbait arazo izan zituen, Robert Gallo estatubatuar irakasleak erretrobirus hura berak aurkitu zuela baitzioen. Azkenik, frantses medikuaren alde egin zuen auziak. Aurkikuntzaren berri eman zuen urtean bertan lan bat argitaratu zuen Chermann eta Barré-Sinoussirekin batera; lan horretan zehatz-mehatz erakusten zuen birusa. Horrez gainera, hainbat hitzaldi eman ditu mundu osoan zehar eta hainbat sari irabazi ditu, besteak beste, Ohorezko legioa, Merituaren Ordena Nazionala, Frantziako ikerketa zentro nazionalak ematen duen saria (bi alditan), eta Japoniako Fundazio Zientifikoaren eta Teknologikoaren saria 1988an.

Montagnierren ustez GIB birusak HIESa eragiten du, baina prozesu horretan birusak ez du bakarrik jarduten. Nobel saridun frantziarraren iritziz, birusak beste faktore batzuk behar ditu gaitza garatzeko. Montagnierren lan taldea faktore hauen bila dabil, eta horien atzean Mycoplasma generoko bakterioak egon litezkeela aurreratu dute.

 Bibliografia 
 "Le Virus et les hommes", Luc Montagnier, Odile Jacob, 1994.
 "Sida et société française", Luc Montagnier, La Documentation française, 1994.
 "Le Sida", Luc Montagnier eta R.Daudel, Flammarion, 1994.
 "La Découverte du virus du SIDA. La vérité sur « l’affaire Gallo/Montagnier»", Maxime Schwartz eta Jean Castex, Éditions Odile Jacobs, Paris, 2009.

 Erreferentziak 

 Ikus, gainera 
 Historiako medikuen zerrenda.

 Kanpo estekak 

 "La recherche sur le VIH/Sida à l'Institut Pasteur"

Kategoria:Birologoak
Kategoria:Medikuntzako Nobel Saridunak
Kategoria:Frantziako medikuak
Kategoria:Frantziako Zientzien Akademiako kideak
Kategoria:Ikerketa tenikoaren eta zientikoaren Asturiasko Printzesa saridunak
Kategoria:Ohorezko Legioko ofizial handiak